Pranešimas apie 2014 m. gegužės 21 d. posėdį 
2014 m. gegužės 21 d. įvyko Komisijos posėdis, kuriame buvo nagrinėjami šie klausimai:
1. Iridos Jucienės-Latonienės peticijos „Dėl laisvės atėmimo bausmę turinčių asmenų išdirbtų darbo metų įtraukimo į darbo stažą“ nagrinėjimas iš esmės.
2. Dėl Kęstučio Vilkausko kreipimosi „Dėl Lietuvos Respublikos alkoholio kontrolės įstatymo 29 straipsnio pakeitimo“. 
3. Dėl Kęstučio Vilkausko kreipimosi „Dėl Lietuvos Respublikos vaiko teisių apsaugos pagrindų įstatymo 44 straipsnio papildymo“.
4. Dėl Kęstučio Vilkausko kreipimosi „Dėl Lietuvos Respublikos kūno kultūros ir sporto įstatymo 30 straipsnio papildymo“.
5. Dėl Kęstučio Vilkausko kreipimosi Dėl Lietuvos Respublikos atmintinų dienų įstatymo 1 straipsnio 2 dalies pakeitimo“.
Pirmuoju klausimu buvo priimtas sprendimas atmesti Iridos Jucienės-Latonienės peticijoje „Dėl laisvės atėmimo bausmę atliekančių asmenų išdirbtų darbo metų įtraukimo į darbo stažą“ pateiktą pasiūlymą pakeisti Lietuvos Respublikos bausmių vykdymo kodeksą ir Lietuvos Respublikos valstybinio socialinio draudimo įstatymą taip, kad laisvės atėmimo bausmę atliekančių nuteistųjų darbo laikas būtų įskaičiuotas į valstybinio socialinio draudimo stažą.
Komisija tokį sprendimą priėmė, atsižvelgusi į Lietuvos Respublikos socialinės apsaugos ir darbo ministerijos ir Lietuvos Respublikos teisingumo ministerijos pateiktas nuomones ir į tai, kad abejotina, ar valstybė šiuo metu finansiškai yra pajėgi prisiimti papildomų įsipareigojimų dėl nuteistųjų socialinio draudimo. Šis klausimas galėtų būti svarstomas tik iš esmės pagerėjus valstybės ekonominei ir finansinei padėčiai.
Nuteistųjų valstybinio socialinio draudimo ir valstybinio socialinio draudimo stažo klausimai reglamentuoti Lietuvos Respublikos bausmių vykdymo kodekse (toliau BVK) ir Lietuvos Respublikos valstybinio socialinio draudimo įstatyme. BVK 129 straipsnio 1 dalyje nustatyta, kad laisvės atėmimo bausmę atliekantys nuteistieji valstybiniu socialiniu draudimu nedraudžiami, išskyrus Lietuvos Respublikos įstatymų nustatytą nelaimingų atsitikimų darbe ir profesinių ligų socialinį draudimą. Taip pat minėto straipsnio 3 dalyje nustatyta, kad nuteistųjų darbo atliekant bausmę laikas neįskaitomas į valstybinio socialinio draudimo stažą. Tačiau BVK suteikia galimybę nuteistiesiems draustis savanorišku valstybiniu socialiniu draudimu arba sudaryti pensijų sutartis su pensijų fondu, taip pat būti pensijų programos dalyviais Pensijų fondų įstatymo nustatyta tvarka ir sąlygomis. Lietuvos Respublikos valstybinio socialinio draudimo įstatymo 4 straipsnio 6 dalyje taip pat nustatyta, kad nuteistieji, gaunantys darbo užmokestį jų darbo laiku, yra draudžiami tik nelaimingų atsitikimų darbe ir profesinių ligų socialiniu draudimu.
Panaši nuteistųjų socialinio draudimo praktika yra įtvirtinta ir kitose Europos valstybėse. Pavyzdžiui, socialiniu draudimu nedraudžiami nuteistieji Estijoje. Vokietijoje nuteistieji nėra draudžiami pensijų, sveikatos ir globos draudimu, laisvės atėmimo vietose praleistas laikas neįskaitomas į valstybinio socialinio pensijų draudimo stažą, įkalinimo įstaiga iš joje dirbančių nuteistųjų neišskaito šio draudimo įmokų, kaip ir Lietuvoje, nuteistieji tai gali daryti savanoriškai, tam panaudodami gauto užmokesčio dalį. Dirbantys nuteistieji draudžiami nelaimingų atsitikimų ir nedarbo draudimu. Tačiau, jei nuteistieji dirba laisvėje, jiems taikomos bendrosios socialinio draudimo nuostatos. Austrijoje dirbantys nuteistieji įtraukti į draudimo nuo nedarbo sistemą, bet jie nedalyvauja sveikatos ir pensijų draudimo sistemoje. Tačiau yra valstybių, kurių įkalinimo įstaigose dirbantys nuteistieji privalo mokėti visus socialinio draudimo mokesčius (Jungtinė Karalystė, Čekija).
Priėmus sprendimą drausti nuteistuosius valstybiniu socialiniu draudimu, reikėtų skirti papildomų valstybės biudžeto lėšų laisvės atėmimo įstaigoms, kad jos galėtų sumokėti dirbančių nuteistųjų socialinio draudimo įmokas. Laisvės atėmimo įstaigose dirba apie 43 procentus visų dirbančių nuteistųjų, todėl papildomų lėšų gali reikėti apie 1 mln. litų per metus. Kita dalis nuteistųjų yra įdarbinti valstybės įmonėse prie pataisos namų. Joms išlaidos nuteistųjų draudimui padidėtų apie 30,8 procento (didžiausią draudimo dalį sudarytų pensijų socialinis draudimas –23,3 procento). Įmonėms tai būtų didelė našta, kadangi ir šiuo metu joms yra sudėtinga konkuruoti su kitais rinkos subjektais dėl turimų neekonomiškų, fiziškai susidėvėjusių gamybos priemonių ir technologinių įrengimų, apyvartinių lėšų stokos, ribotų galimybių išplėsti gamybą, žemos kvalifikacijos darbo jėgos (20 procentų nuteistųjų laisvės atėmimo vietose neturi net pagrindinio išsilavinimo, 37 procentai nuteistųjų turi pagrindinį išsilavinimą, dar 37 procentai turi tik vidurinį išsilavinimą, ir tik 6 procentai nuteistųjų turi aukštesnįjį, aukštąjį neuniversitetinį ar universitetinį išsilavinimą).
Antruoju klausimu Komisija, vadovaudamasi Lietuvos Respublikos peticijų įstatymo 9 straipsnio 3 dalies 3, 4 ir 5 punktais (tas pats pareiškėjas dėl tų pačių reikalavimų ir siūlymų per kalendorinius metus tai pačiai institucijai padavė daugiau kaip vieną kreipimąsi, peticijų komisija per kalendorinius metus dėl tų pačių reikalavimų ir siūlymų, išdėstytų kreipimesi, jau yra priėmusi sprendimą, pareiškėjas visiškai nepagrindžia kreipimesi išdėstytų reikalavimų ir siūlymų ar kitaip piktnaudžiauja peticijos teise), priėmė sprendimą Kęstučio Vilkausko kreipimosi nepripažinti peticija. 
Komisija š. m. gegužės 7 d. priėmė sprendimą atmesti Kęstučio Vilkausko peticijoje „Dėl Lietuvos Respublikos alkoholio kontrolės įstatymo 23 ir 29 straipsnių pakeitimo“ pateiktus pasiūlymus, kurie siūlė apriboti alkoholio reklamą. Seimas gegužės 13 d. pritarė šiai Komisijos išvadai ir priėmė Seimo protokolinį nutarimą atmesti peticijoje pateiktus pasiūlymus.
Taip pat  pareiškėjas nepagrindžia savo kreipimesi pateikto pasiūlymo uždrausti visų rūšių reklamą, tik trumpai nurodo, kad „toks reklamos uždraudimas sumažins alkoholinių gėrimų vartojimą ne tik tarp suaugusiųjų, bet ir tarp nepilnamečių“, tačiau Peticijų įstatymo 4 straipsnio 1 dalyje yra nurodyta, kad kreipimesi pateiktus siūlymus būtina pagrįsti.
Kartu pareiškėjas informuotas apie tai, kad alkoholio kontrolės įstatymo (toliau – Įstatymas) 29 straipsnio, numatančio alkoholio reklamos ribojimus, nuostatos yra suderintos su 1989 m. gegužės 5 d. Europos konvencijos dėl televizijos be sienų ir su 2010 m. kovo 10 d. Europos Parlamento ir Tarybos Audiovizualinės žiniasklaidos paslaugų direktyvos Nr. 2010/13/ES nuostatomis dėl reikalavimų alkoholinių gėrimų reklamai. Minėta konvencija ir direktyva nustato reikalavimus tik per televiziją transliuojamai reklamai, tačiau Įstatyme šie reikalavimai yra sugriežtinti ir taikomi visai alkoholio reklamai, nepriklausomai, nuo to, kuriomis reklamos perdavimo priemonėmis ji yra skelbiama.
2007 m. rugsėjo 5 d. Europos Parlamentas priėmė rezoliuciją dėl ES strategijos remti valstybes nares mažinant alkoholio daromą žalą. Europos Parlamento rezoliucijoje konstatuojama, kad siekiant efektyvumo, pirmiausia reikia įgyvendinti įrodymais grindžiamas alkoholio politikos priemones, taip pat akcentuojama, kad kovoti reikia ne prieš vartojimą apskritai, bet prieš žalingą ir pavojingą alkoholio vartojimą. Europos Parlamentas atmetė Žaliųjų frakcijos siūlytą pataisą, kurioje buvo raginama skatinti visišką alkoholio reklamos draudimą ir nurodė, kad nerizikingo alkoholio vartojimo gairės gali būti nubrėžtos valstybėse narėse.
Sveikatos apsaugos ministerija 2014 m. vasario 24 d. pateikė Lietuvos Respublikos Vyriausybei pasiūlymus dėl efektyvių, moksliniais įrodymais pagrįstų priemonių, susijusių su alkoholio vartojimo ribojimu. Juose siūloma priimant sprendimus dėl alkoholio vartojimo sumažinimo svarstyti galimybę siekti visiško alkoholinių gėrimų reklamos bei rėmimo draudimo Lietuvoje.
Trečiuoju klausimu buvo priimtas sprendimas Kęstučio Vilkausko kreipimąsi „Dėl Lietuvos Respublikos vaiko teisių apsaugos pagrindų įstatymo 44 straipsnio papildymo“ pripažinti peticija ir priimti ją nagrinėti.
Kreipimesi pateiktas pasiūlymas į Lietuvos Respublikos vaiko teisių apsaugos pagrindų įstatymo 44 straipsnį įrašyti papildomą 3 punktą: „Tėvams ar kitiems teisėtiems vaiko atstovams draudžiama vartoti alkoholinius gėrimus ir rūkyti nepilnamečių vaikų akivaizdoje.“
Ketvirtuoju klausimu Komisija, vadovaudamasi Lietuvos Respublikos peticijų įstatymo 4 straipsnio 1 dalimi, priėmė sprendimą Kęstučio Vilkausko kreipimosi „Dėl Lietuvos Respublikos kūno kultūros ir sporto įstatymo 30 straipsnio papildymo“ nenagrinėti Peticijų įstatymo nustatyta tvarka, kadangi kreipimasis neatitinka Peticijų įstatymo 4 straipsnyje nustatytų kreipimosi turinio reikalavimų.
Pareiškėjas siūlo į Lietuvos Respublikos kūno kultūros ir sporto įstatymo 30 straipsnio 2 dalį įrašyti punktą, reikalaujantį sportininkams „nevartoti alkoholinių gėrimų“ ir vienu sakiniu nurodo, kad „toks alkoholio uždraudimas sumažins alkoholinių gėrimų vartojimą, ne tik sportininkų tarpe, bet ir turės įtakos suaugusiųjų, ir nepilnamečių tarpe“, tačiau Peticijų įstatymo 4 straipsnio 1 dalyje yra nurodyta, kad kreipimesi  būtina pateikti pasiūlymų priežastis, siūlymus būtina pagrįsti.
Penktuoju klausimu Komisija nusprendė Kęstučio Vilkausko kreipimąsi „Dėl Lietuvos Respublikos atmintinų dienų įstatymo 1 straipsnio 2 dalies pakeitimo“ pripažinti peticija ir priimti ją nagrinėti.
Pareiškėjas siūlo į Atmintinų dienų įstatymo 1 straipsnio 2 dalį įrašyti atmintiną dieną liepos 17 –ąją d. – katalikiškos Lietuvos karalystės paskelbimo dieną.

